Le premier jour de décembre l’an mil cinq cens quarente ung, comparut en sa personne Jehan d’Amboise, maistre maçon de l’euvre Sainct-Renobert d’Aucerre, lequel cognut et confessa avoir marchandé à Regnauld de Brie et Pierre Chauchefoin, exécuteurs du testament de feue Nicole Bourcier en son vivant vefve de feu Nicolas Guiard, en la présence de Michel Sauvajot, Fiacre Guiard et Cléophas Guiart, héritiers avec lesdiz exécuteurs de ladite déffunte, tous présens et acceptans, de faire le ramplage à troys moyneaux d’une grande verrière estant en l’église Sainct-Renobert sur la chapelle Nostre-Dame en la haulte voulte, du costé de la maison où pend pour enseigne la Souche; lequel remplage sera tenu faire et parfaire bien et dhument au dict de gens à ce cognoissans, et fournir touttes matières, excepté le fert, qu’il y conviendra mettre, selon le devis et portraict qui en a esté faict par le pinctre qui a marchandé ladite verrière; et le rendre faict et parfaict, comme dict est, dedans Quaresme-prenant prouchain venant, moyennant le pris et somme de douze livres tournois et deux bichets de froment, sur quoy luy a esté paié, baillé et nombré content deux escus sol... pardevant ledit juré et tesmoings soubs scriptz. Et le reste de ladite somme luy sera paiée en besongnant et faisant ladite besongne au prorata. Car ainsi, etc., obligeant, etc. Présens à ce Pierre Croquet, menusier et Droin Menant, vigneron demeurant à Aucerre. Signé: Armant, notaire. Et plus bas on lit: Cedit jour oudit an, comparut en sa personne Germain Michel, pinctre demeurant à Aucerre, lequel cognut et confessa avoir marchandé aux dessusdiz de faire et parfaire une verrière au lieu dessusdit, en laquelle il sera tenu faire quatre ymages et les prians, et audessus une Annonciation, selon le devis et portraict qui luy a esté baillé signé de la main d’icelluy juré. Et icelle verrière rendre faicte et parfaicte au dict de gens à ce cognoissant dedans le jour et feste de Pasques prouchain venant, moyennant le pris et somme de trante sept livres dix solz tournois, sur laquelle luy a esté paié, baillé et nombré contant audit Michel dix-sept livres dix solz tournois, pardevant ledit juré et tesmoins soubs scriptz. Et le reste de ladite somme luy sera paiée en besongnant et faisant ladite besongne pro rata. Car ainsi etc., obligeant, etc., Présens les dessusdiz.